A falusi CSOK vissza nem térítendő támogatás és a CSOK Plusz együtt is igénybe vehető a preferált kistelepüléseken, kivétel, ha a meglévő lakásotokat korszerűsítitek falusi CSOK támogatásból.
Nem kell vagyonszerzési illetéket fizetni a falusi csokkal vagy CSOK Plusszal vásárolt lakás tulajdonjogának, tulajdoni hányadának megszerzése után.
A Babaváró hitel egy szabadfelhasználású államilag támogatott kamatmentes hitel, így a CSOK Plusszal egyszerre vagy egymás után is felvehető, amennyiben a jövedelmetekbe belefér a két hitel törlesztése is.
Nem vehető igénybe CSOK Plusszal
a falusi CSOK mellé felvehető többgyermekesek otthonteremtési kamattámogatott kölcsöne, azaz a CSOK hitel. Ha a falusi CSOK vissza nem térítendő támogatás mellé kamattámogatott hitelt szeretnétek felvenni, akkor el kell döntenetek, hogy a CSOK-hitelt vagy a CSOK Plusz hitelt választjátok. A döntéshez a következő kérdésnél adunk segítséget.
az ÁFA-visszatérítés, mert az a falusi CSOK-hoz kapcsolódik. A falusi csokkal együtt igényelt CSOK Plusz esetén természetesen járhat az ÁFA-visszatérítés is.
A jelzáloghitel-elengedési támogatás esetében csak akkor van megkötés, ha azzal a CSOK Plusz hiteleteket szeretnétek csökkenteni. Ha ugyanazon gyermek után a CSOK Plusz szerinti gyermekvállalási támogatásra is jogosultak vagytok, akkor választásotok szerint vagy csak a gyermekvállalási támogatást, vagy csak a jelzáloghitel-elengedést vehetitek igénybe a CSOK Plusz hitelből, mindkettőt nem.
Ha nem ugyanazon gyermek után kéritek a CSOK Plusz hitelből a jelzáloghitel-elengedést, akkor természetesen a CSOK Plusz hitel is csökkenthető a támogatással. A jelzáloghitel-elengedést természetesen más lakáscélú hiteletekből is kérhetitek, a CSOK Plusztól függetlenül.